Summary: Máis de 19 millóns de venezolan@s poderán votar este domingo nunhas eleccións que van alén de elexir simplemente a Hugo Chávez ou Henrique Capriles. Son dous modelos diferentes, antagónicos de feito, de que modelo de país e sociedade se quere construir: Avanzar na vía venezolana ao socialismo impulsada hai 14 anos por Chávez ou avogar polo neoliberalismo do conglomerado opositor que lidera Capriles.

Venezuela ten hoxe moito máis que unha cita coas urnas. Pola volta de 20 millóns de venezolan@s poderán, co seu voto, determinar qué futuro e qué modelo de país e sociedade queren. É algo moito máis sorprendente do que se poida pensar. Na maioría dos países,europeos moitos deles, e como recoñeceu o mesmo Cebrián, dirixente do poderoso grupo mediático Prisa, os cidadáns poden votar "mais non elexir". En Venezuela, porén, o que o seu pobo se xoga hoxe é elexir entre dous modelos ben diferentes. Un, o representado polo presidente Hugo Chávez, supón avanzar e aprofundar na vía venezolana ao socialismo iniciada hai 14 anos. Outro, o de Henrique Capriles, ampara nun discurso de recuperar a democracia un conglomerado de propostas e ideas que abanean entre o neoliberalismo e a volta ao Orde. Chávez insisteu na campaña en que este 7 de outubro determinarse "se a patria sigue viva" En Venezuela, pois, realízanse hoxe uns comicios en que, segundo dados oficiais, tomarán parte 19 millóns de persoas. O escrutinio terá lugar en 13.000 seccións de voto mentres que a seguridade pública estará garantida por 139.000 axentes. Centos de observadores internacionais están no país para dar fe do transcurso e resultado das eleccións, que se realizan mediante sistema electrónico automatizado, coñecido como sistema de integración integrado (SAI) e certificado como un dos máis seguros do mundo, unha ferramenta que permite autentificar ao elector certificando a súa identidade na máquina de votación co número de identificación e pegada dactilar. Capriles acusa ao presidente de "autócrata" e de estar sometido a Cuba Votar a prol, votar en contra Os peches de campaña de ambos candidatos foron sendas demostracións de forza. Milleiros de persoas en cada un dos actos. Capriles optou por un discurso no que a vitoria de Chavez sería un desastre de consecuencias impredecíbeis, na liña dos discursos opositores dos últimos 14 anos, desde que Chávez é presidente. Tildou ao presidente de "autócrata" e de estar sometido a Cuba, para alén de empregar a baza demagóxica coa seguridade cidadá, advertindo de que co socialista no poder o crime e a delincuencia aumentarían exponencialmente. Pola súa banda, Chávez, ante ducias de milleiros de simpatizantes, destacou no acto de encerramento da campaña oslogros acadados nestes 14 anos. Mais foi alén diso para asegurar que "o que está en xogo este 7 de outubro non é se asfaltaron ou non unha rúa, non é se me deron casa ou non, non é se estou cabreado cos didirxentes rexionais. Non, é moito máis que iso. Estamos a xogarnos a vida da patria". Manipulación Nos últimos días, diferentes intelectuais de varios países veñen suscribindo manifestos e escritos denunciando a campaña de manipulación mediática que a nivel internacional se está a facer desde hai anos co goberno venezolano. Campña que, afirman, ven de se intensificar nestas eleccións. Un deses escritos é o asinado por Ignacio Ramonet e Jean-Luc Melenchon e que pode lerse en galego-portugués aquí. Haberá ampliación


Summary: "Con independencia de se as cifras que se ofrecen son ou non veraces, representan un evidente problema social e político", aseguran os xuíces sobre o cartel electoral de Vox.

A Audiencia Provincial de Madrid desestimou o recurso da Fiscalía, ao que se adheriu o PSOE, contra os carteis electorais de Vox durante as eleccións madrileñas, que sinalaban os menores migrantes non acompañados (menas). No auto, adiantado polo diario El País, os maxistrados argumentan que se trata dun "slogan electoral" e fai seu o fondo da cuestión: "Con independencia de se as cifras que se ofrecen son veraces, (os MENA) representan un evidente problema social e político". O cartel racista de Vox marcou a campaña electoral. Estaba colocado na estación de Renfe da Porta do Sol, unha das máis transitadas da capital española. E nela podíase ler, baseándose en datos falsos: "Un mena, 4.700 euros ao mes. A túa avoa, 426 euros de pensión a mes". O ministerio público presentou unha denuncia por delito de odio, á que se adheriu tamén o PSOE. Tamén pediron a retirada inmediata, un extremo que rexeitaron tanto a xustiza como a xunta electoral provincial. No auto que desestima o recurso, os xuíces xustifican que "o cartel tamén pode interpretarse como unha mensaxe electoral a un colectivo moito máis numeroso que o dos menas, no que se presenta unha crítica gráfica e directa sobre a contía das pensións en comparación co sostemento destes mozos". E para poñer o ramo: "Con independencia de se as cifras que se ofrecen son ou non veraces, representan un evidente problema social e político, mesmo con consecuencias ou efectos nas nosas relacións internacionais, como resulta notorio". Os maxistrados apelan á liberdade de expresión e o "pluralismo dunha sociedade democrática". O pasado abril, en plena campaña, o xulgado de instrución número 48 de Madrid, en funcións de garda, denegou a retirada cautelar do cartel racista de Vox, que criminalizaba os menores migrantes. Solicitárao a Fiscalía Provincial de Madrid, ao considerar que podería ser obxecto dun delito de odio.


Summary: O derbi entre Celta B e Deportivo acapara os focos nunha Segunda División B na que o Rácing volve ser baixa pola Covid-19. O primeiro equipo celeste, pola súa banda, recibe en Balaídos o Athletic de Bilbao, mentres que o Club Deportivo Lugo visita Xirona coa firme intención de retomar a senda da vitoria mes e medio despois.

Parece que foron anos, pero mañá hai exactamente tres meses desde que o Celta B lle inflixira ao Deportivo en Riazor o que unha parte considerábel da parroquia branquiazul considerou como a derrota máis dolorosa na historia da centenaria entidade coruñesa. A transcendencia dese duro tropezo foi alén de perder tres puntos ante o filial do eterno rival, pois conseguiu desestabilizar por completo un equipo que até aquel entón era líder da categoría con só dous goles encaixados en todo o campionato e que hoxe, a falta de dúas xornadas para o final da liga, pena na sexta posición a catro puntos do último posto que dá acceso para xogar o play-off de ascenso a Segunda e que, precisamente, ocupa un Celta B que practica o mellor xogo da categoría. Xa que logo, calquera cousa que non sexa volver para A Coruña cun triunfo será a fin definitiva das escasas opcións branquiazuis de militar o ano que vén na Segunda División, mentres que un empate ou unha vitoria celeste, a falta de coñecer o que aconteza cos partidos adiados do Rácing de Ferrol a causa da Covid-19 e o que faga o Compostela na casa do co-líder Zamora, practicamente garantiría que os de Onésimo optarán a disputar a categoría de prata por primeira vez na historia. O Compos atópase nunha situación practicamente análoga á do Deportivo, co que está empatado a puntos na táboa, e a pesar de que podería beneficiarse dun hipotético triunfo coruñés en Vigo, de nada servirá se non é quen de imporse a un Zamora que chega mermado polas numerosas baixas por lesión de homes como Mapisa, Coque, Adri Herrera ou Juanan. Finalmente, un Pontevedra que dixo adeus a toda opción de play-off a pasada xornada ante o Deportivo encara esta penúltima xornada ligueira cun obxectivo non menos importante: apurar as súas últimas opcións para fuxir dos postos de descenso a Terceira División. Enfronte terá un Coruxo que visita Pasarón cun punto menos que os granates e cunha inercia positiva de tres partidos sen perder que se viu interrompida polo descanso obrigado a causa do adiamento do compromiso ante o Rácing de Ferrol. Oitavo contra noveno clasificado en Balaídos O primeiro equipo celeste atópase nunha situación peculiar, pois a falta de 12 partidos para o final da Liga suma 33 puntos, polo que a permanencia semella practicamente garantida, pero os nove que os separan dos postos europeos parecen abocar o Celta a vagar por terra de ninguén até o final da tempada. Por iso, o partido ante o Athletic de Bilbao, oitavo clasificado e co que está empatado a puntos, pode supor a derradeira oportunidade para que os do Chacho Coudet se enganchen a un tren europeo que ten o sempre irregular Betis de Pellegrini no furgón de cola. O once do preparador arxentino presenta varias incógnitas ante as numerosas baixas celestes. Na portaría, o mancado Rubén Blanco será substituído por Iván Villar, mentres que Kevin ocupará a praza do sancionado Hugo Mallo. Ademais, Holsgrove reforzará o filial ante o vital compromiso ante o Deportivo. Luís César quere gañar Finalmente, na categoría de prata o galego Luís César Sampedro pretende conseguir a súa primeira vitoria nesta segunda etapa á fronte do Club Deportivo Lugo nun campo tan complicado como é Montilivi, onde os albivermellos competirán contra o Xirona hoxe ás 18.15 horas. En total, son xa seis partidos os que leva o Lugo sen sumar de tres en tres, máis de mes e medio, polo que un novo fracaso comezaría a complicar unha permanencia na Segunda Divisón que a finais de xaneiro parecía moito máis que asegurada.


Summary: A inminente derrogación da Lomce, segundo o compromiso manifestado polo Goberno do Estado, abre as portas a unha educación máis descentralizada, inclusiva e universal.

En febreiro de 2019 o Goberno de Pedro Sánchez aprobou o proxecto de Lei de reforma da Lei Orgánica de Educación (LOE), unha modificación que derrogaría a Lei orgánica para a mellora da calidade educativa (Lomce) no momento da súa aprobación. O texto non se chegou a tramitar no Congreso polo anuncio da convocatoria anticipada de eleccións o 28 de abril. Case un ano despois, o primeiro Executivo de coalición prevé levar nas próximas semanas ao Consello de Ministros esa mesma norma, co fin de executar un dos seus acordos de Goberno e abolir a lei de 2013, aprobada en solitario polo PP durante o mandato de Mariano Raxoi. Nestes anos, coinciden sindicatos e representantes das Anpas, se algo se puxo en evidencia foi o amplo consenso social acadado para a revogación da Lomce. "Entendíamos que era algo urxente", explica a Nós Diario Suso Bermello. "Pero xa daquela, cando o PSOE comezou a tramitar o anteproxecto de lei de reforma, apuntamos que a modificación se quedaba curta". Realidade nacional O secretario xeral da CIG Ensino, o sindicato maioritario no sector, mantén que a derrogación da Lomce debería abrir un espazo de debate e acordo para a formulación dunha lei de mínimos que posibilite o desenvolvemento dunha lei educativa propia, dentro dese marco estatal acordado pola comunidade educativa. "Debemos aspirar a unha verdadeira reforma educativa que contemple a realidade nacional e a diversidade de cada territorio". Fernando Lacaci, presidente da Confederación de Anpas Galegas, concorda na necesidade de volver á etapa anterior á Lei Wert para afrontar con "calma e tempo" a actualización da LOE, de 2006, co fin de promover unha "verdadeira modificación educativa". Á espera de ver até onde chega a reforma que prevé executar nas próximas datas o Goberno estatal, Lacaci defende unha lei de educación que contemple a realidade nacional e a diversidade de cada territorio. Pluralidade e laicidade "Coa Lomce prendeu o discurso de que é mellor unha única lei para todo o Estado. Pois contra esa idea dun sistema igual para unha nena de Valencia e para outra da Galiza cómpre reforzar o concepto de igual de bo, cos mesmos dereitos, pero axustado en cada caso á realidade social dos educandos, ao contorno no que viven e no que medran". "A materia de relixión deixará de ser obrigatoria e non computará para a nota media do alumnado". Sobre os cambios específicos que introducirá a reforma lexislativa do novo Goberno, Bermello e Lacaci apuntan unha das mudanzas máis controvertidas. A materia de relixión deixará de ser obrigatoria e non computará para a nota media do alumnado. Un avance que supón devolverlle o seu status anterior, insuficiente, segundo a CIG. "A Relixión non pode estar dentro dos centros de educación públicos", salienta o secretario nacional, que urxe a denuncia do concordato coa Santa Sé, un convenio, di, "que aínda por riba é preconstitucional". Neste sentido, Fernando Lacaci tamén se laia de que o novo texto non avogue, de inicio, por avanzar na educación laica. "Nin sequera ha de ser aconfesional. Ningunha relixión debe estar nas aulas, porque non é o seu sitio. Un profesor de Historia e un de Relixión teñen que estar en diferentes planos, porque non é o mesmo ensinar coñecementos que unha ideoloxía", afirma. Educación concertada Para Suso Bermello, outro dos aspectos fundamentais da reforma, que será coñecida como Lei orgánica de modificación da LOE (LomLOE), é o seu compromiso coa defensa da educación pública. O texto estabelece un veto á concertada ao eliminar o concepto de demanda social que permitía abrir un centro concertado onde non había oferta pública. Coa aprobación da nova norma, non se poderá ampliar a rede de escolas concertadas en áreas onde non haxa centros públicos. "En 1985 o PSOE converteu en concerto educativo o que eran subvencións puntuais ao ensino privado. Deste maneira, blindou a estrutura das escolas católicas, que co paso do tempo viron reforzada a súa posición até a actual rede dupla de centros, en igualdade de condicións, cando a concertada debera estar só para absorber a demanda que a pública non é capaz de asumir".


Summary: Estaba convocada para este sábado pola vía de urxencia, xa que o Concello de Cambados ten encargada a fabricación da peza sen debater en pleno a posibilidade de homenaxear ao ex ministro de Franco. O prezo roldará os 30.000€, e o propio PP cambadés recoñece que non ten os cartos

A Subdelegación do Goberno español en Pontevedra non permitiu a realización da protesta contra a disposición do Concello de Cambados de erguer unha estatua na honra de Manuel Fraga. O colectivo Cambados.tk solicitou a autorización esta segunda, cando xa se cumpriran os dez días de antelación mínima, mais alegaron razóns para convocar pola vía de urxencia, caso no que pode solicitarse só un día antes. Así, no escrito presentado lembrouse o feito de que o Goberno cambadés --PP-- encargase xa a fabricación da peza, que custará entre 15.000 e 30.000 euros --Cambados.tk baralla que o prezo roldará os 28.000€, prezo da anterior escultura feita no mesmo material e polo mesmo escultor--, sen debater a súa colocación no pleno municipal. Alén disto, haberá que acometer unha modificiación nos orzamentos para pagar a estatua, pois o propio rexedor recoñeceu que o Concello non ten os cartos. "Recollemos o malestar de parte do pobo de Cambados, que quere manifestar o seu rexeitamento canto antes", para evitar que a homenaxe ao ex ministro da ditadura siga adiante. O colectivo convocante conta co apoio das xuventudes do PSOE, o BNG, o Encontro Irmandiño e a Asemblea Nacionalista do Salnés. Á petición de autorización, a Subdelegación respostou cunha negativa, alegando a presentación do escrito fóra de prazo. Desde Cambados.tk entenden que o que está a facer o Goberno español é "prohibir o noso dereito á protesta pública" nun lugar onde a manifestación non provocaría problemas no tráfico nin na deambulación das persoas. O escrito de entrada no rexistro data do 4/6/2012 ás 10:53h; o de saída emitiuse o 4/6/2012 ás 10:55h. A Subdelegación tomou dous minutos para negar os permisos, asinar a resposta e colocarlle un selo. "Sen tempo físico para recorrer", Cambados.tk desconvocou a protesta, que estaba marcada para as oito e media do serán do sábado, día 9, diante da Casa do Concello. "Non podemos permitirnos o luxo de afrontar unha sanción económica, mais non nos responsabilizamos de que a cidadanía queira mobilizarse igualmente", explicaron, remitindo a notificación á Subdelegación para informar de que a manifestación "oficialmente" non se realizará. "Tantos anos despois, o 'la calle es mía' do propio Fraga segue a ter vixencia".


Cando as feministas chamadas "históricas", un nome que nos aporta idade, pero tamén experiencia, dicimos que o feminismo está nun mal momento, poden acusarnos de pesimismo. Si, recoñezo que cambiou a sociedade. Temos unhas leis importantes. Unha lei de Igualdade, perfecta; tan perfecta que non convén usala para que non se lixe e conserve o tule ilusión. Subliña o alarmante retroceso dos dereitos das "humanas", e mostra un panorama desolador en todos os ámbitos do dereito, civil, político, económico, social e cultural O meu, atrévome dicir o noso, pesimismo vese referendado pola ONU. Acaba de emitir un informe tremendamente negativo sobre a situación das mulleres en España. Subliña o alarmante retroceso dos dereitos das "humanas", e mostra un panorama desolador en todos os ámbitos do dereito, civil, político, económico, social e cultural. Todas as áreas consolidan a discriminación feminina: igualdade, saúde, emprego, dereitos sexuais e reprodutivos, representatividade das mulleres na toma de decisións, protección social, reforma laboral, estereotipos, medios de comunicación, acceso á xustiza, participación na vida pública e outras. Recomenda: - Reimplantar a Educación para a Cidadanía e os Dereitos Humanos como sinatura obrigatoria en todo o estado. - A revisión dos libros de texto e plans de estudo. Interpretan que permanecen os estereotipos que favorecen o masculino. (Sobre isto merece a pena comentar que o sistema considera igualar, xuntar as nenas cos nenos; o contrario situalas en aulas distintas é segregación. Non opinaba así a gran feminista euskera María José Urruzola, que defendía a segregación en ben das nenas e mozas) Sexa como for, xuntar cousas ou persoas diversas non as iguala. Pola contra aprender historia onde o personaxes, mandatarios, empresarios, científicos, intelectuais ,ou artistas, son masculinos sempre, van segregando as alumnas dun mundo no que elas non teñen papel. Ninguén lles explica por que. O comportamento dos rapaces lles confirma o seu poder e as conduce ao papel secundario. - Combater os estereotipos de xénero no medios, na televisión, páxinas web… A imaxe de muller está sendo empregada para vender, de acordo coa crise, produtos cada vez máis cutres. Os representantes da Administración do Estado, permítense xuízos machistas máis mediocres. - Melloras políticas para a integración das mozas xitanas no ensino e na sociedade. Tanto o goberno español como a ONU permiten a existencia de dous sistemas sociais, o público e o privado. O privado non se cita, nin mesmo cando extraen del máis do 50% do PIB producido polo traballo escravo das mulleres E unha lista de medidas para instar ao goberno español a cumprir os compromisos internacionais en materia de igualdade de xénero. Saben as e os meus lectores, por anteriores artigos, que considero isto fraudulento. Tanto o goberno español como a ONU permiten a existencia de dous sistemas sociais, o público e o privado. O privado non se cita, nin mesmo cando extraen del máis do 50% do PIB producido polo traballo escravo das mulleres. O asasinato das mulleres nese arrepiante eido, ten tan escasa importancia como o valor económico que xeran, en servizos, procreación, coidados e un longuísimo etcétera. Partindo desta base, como se pode falar de igualdade?


Summary: O xornalista gráfico do Diario de Pontevedra foi acusado de golpear un axente, algo que el mesmo negou. O propio medio cualifica de "desproporcionada" a actuación policial. Decenas de profesionais concéntranse ante a Subdelegación do Goberno en apoio de Rafa Estévez.

Desproporcionada actuación policial. O fotógrafo do Diario de Pontevedra, Rafa Estévez, foi detido este luns pola Policía cando intentaba realizar o seu traballo durante a chegada dos medallistas olímpicos galegos ao aeroporto vigués de Peinador. Tal e como relata o propio medio, o xornalista gráfico foi inmobilizado e detido por varios axentes "ante a atenta mirada das autoridades políticas e as decenas de persoas que agardaban na terminal". Varias testemuñas critican a "falta de organización da recepción" en Peinador e as dificultades dos xornalistas para poder traballar Son moitas as testemuñas que relatan a "falta de organización da recepción na instalación aeroportuaria", o que obrigou a fotógrafos, xornalistas e cámaras a intentar traballar nun espazo mínimo, á vez que o resto de pasaxeiros do avión que traía aos cinco medallistas intentaban abandonar a terminal. Segundo varios medios, os policías responsables da organización da recepción foron "incapaces de garantir a saída da pasaxe". Así, no momento en que David Cal, Begoña Fernández, Javier Gómez Noya e Támara Echegoyen, os medios situáronse para intentar fotografar os deportistas, momento no que catro policías detiveron a Rafa Estévez, ao que acusan de golpear coa cabeza a un deles, algo que negou o propio protagonista e que non apreciou ningún dos alí presentes. Compañeiros do fotógrafo aseguran que a Policía o acusa de "insultar e golpear cunha cabezada a un dos axentes". Nese momento, agardaban a chegada dos olímpicos galegos o subdelegado do Goberno en Pontevedra, Antonio Coello; o alcalde de Pontevedra, Miguel Anxo Fernández Lores; o secretario xeral para ou Deporte, Lete Lasa; o presidente da Deputación, Rafael Louzán; o alcalde de Cangas, José Enrique Sotelo, e o concelleiro de Deportes de Pontevedra, Agustín Fernández. Hai convocada unha concentración en apoio de Rafa Estévez ás 13 horas fronte a Subdelegación do Goberno de Pontevedra A indignación entre testemuñas e xornalistas non se fixo agardar. Decenas de profesionais dos medios de comunicación concentráronse na praza de España de Pontevedra, fronte a Subdelegación do Goberno, para esixir explicacións públicas e protestar pola detención do fotógrafo, que foi requirido para presentarse este marates ás 9.30 da mañá no Xulgado de Instrución número 3 de Vigo para ser sometido a un xuízo rápido. O Sindicato de Xornalistas de Galicia xa denunciou "a violencia gratuíta e innecesaria coa que foi detido" Rafa Estévez e "esixe á Delegación do Goberno que aclare inmediata e publicamente os feitos". Desde o Diario de Pontevedra confirmaron a Praza que o fotoxornalista está agora á espera de que se celebre o xuízo rápido que estaba previsto para esta mañá do martes en Vigo e confía en que todo quede nunha sanción por "faltas". Ademais, confirmou tamén que a Subdelegación do Goberno ten previsto emitir unha nota de prensa para explicar o sucedido o luns en Peinador.


Summary: Do presidente da Xunta aos partidos da oposición, todas as forzas políticas expresan a súa condena polo triplo crime machista desta segunda feira en Carracido (Cordeiro, Valga).

"O acontecido en Valga é unha aberración. Todo o noso agarimo á familia das tres mulleres asasinadas. Xa abonda de violencia machista", escribiu na súa conta de twitter Alberto Núñez Feixoo, que se atopa na Arxentina. O presidente en funcións do Goberno do Estado, Pedro Sánchez, sumouse ás condolencias: "Non pararemos até poñer fin ao machismo criminal que masacra as mulleres". Gonzalo Caballero, secretario xeral do PSdeG e o seu portavoz parlamentario, tamén comunicou por esa mesma rede social a súa "consternación polo acontecido en Valga". "Nin un paso atrás contra a violencia machista. A favor das liberdades e dereitos das mulleres", sinalou. No mesmo sentido chiou a portavoz nacional do BNG, Ana Pontón: "As palabras non chegan para expresar a indignación, rabia e dor. O machismo sacode Galiza con tres mulleres asasinadas. Precisamos máis medios e máis recursos para desmontar este sistema patriarcal". Podemos Galiza emitiu unha nota de condena e chamou á cidadanía "a saír ás rúas para dicirlles aos gobernos que os crimes machistas non se evitan con medidas mornas, e menos coa negación da súa existencia por parte dalgunhas organizacións políticas, senón con políticas valentes e transformadoras". Esquerda Unida puxo o acento na "necesidade" de "máis políticas feministas e máis recursos para levalas a cabo". "A sociedade no seu conxunto debe manifestar o seu máis contundente desprezo ás prácticas machistas", afirmou Anova-Irmandade Nacionalista vía twitter. A deputada do grupo mixto Paula Vázquez Verao considerou "brutal e atroz" o triplo asasinato de Valga e referiuse á "emerxencia feminista" en que se atopa a sociedade. "É necesario actuar e actuar xa", concluíu


Summary: Lanzan unha iniciativa para establecer un diálogo, a través de videocartas, entre emigrantes retornados que traballaron en Alemaña e mozos e mozas galegas que veñen de reemprender ese camiño e buscan oportunidades naquel país.

Videocartas Galiza-Berlín é un proxecto audiovisual que busca establecer un diálogo entre varias xeracións dunha mesma familia, entre épocas distintas e entre xeografías separadas, entre persoas que malia as súas diferenzas acabaron por compartir unha circunstancia: a da emigración a Alemaña. Sandra, Ana, Sabela e Adriana proceden do mundo do audiovisual nalgúns casos, e no da psicoloxía noutros, e lanzaron esta iniciativa co obxectivo de explorar estes paralelismo entre os dous fenómenos migratorios, analizando as súas semellanzas e diferenzas. "Ante o fenómeno que se está dando na nosa xeración de marchar traballar fóra das nosas fronteiras, pareceunos interesante e necesario dar voz a todas esas historias actuais que están tendo lugar", destacan. Tamén subliñan que "as videocartas son a unión perfecta entre todo o bo das misivas e o bo do audiovisual: permítennos comunicar dúas (ou máis) realidades véndoas e escoitándoas". "Ante o fenómeno que se está dando na nosa xeración de marchar traballar fóra das nosas fronteiras, pareceunos interesante e necesario dar voz a todas esas historias actuais que están tendo lugar", destacan O proxecto ten dúas partes, a primeira realizarase en Galicia, onde elas mesmas encarganse de recoller as testemuñas de entre eses familiares retornados. Nunha segunda fase levarán e amosarán ese material audiovisual en Berlin para que os mozos e mozas alí residentes o vexan e elaboren unha peza audiovisual que combine a súa experiencia presente coa pasada dos seus devanceiros. Nunha segunda fase levarán e amosarán ese material audiovisual en Berlin para que os mozos e mozas alí residentes o vexan e elaboren unha peza audiovisual que combine a súa experiencia presente coa pasada dos seus devanceiros É un caso semellante ao que relataba Sara Prieto (aínda que neste non se cumpría a coincidencia de destinos de emigración), que hai unhas semanas relataba a experiencia de tres xeracións dunha mesma familia nunha reportaxe publicada en Praza, "unha historia con pasado e con presente. Neste caso o pasado chamábase José e o presente chámase Laura. Entre as tres historias pasaron máis de 80 anos e moitos cambios". O avó de Laura Fernández traballou en Arxentina, o seu pai en Francia e ela mesma atópase neste momento no Reino Unido. "Ela xa non vive nas condicións que o facía o seu avó, amoreado nunhas barracas propiedade de correos, senón que comparte piso co seu noivo na vibrante cidade de Bristol. Por que ía querer volver a un lugar que nada pode ofrecerlle? E este é o gran problema ao que se enfronta e enfrontarase a Galicia presente e futura", destacaba. As súas promotoras están neste momento buscando e localizando persoas que queiran participar neste proxecto, familias que cumpran esa condición de teren pasado pola experiencia da emigración en varias xeracións, no pasado e tamén no momento actual. Nesa procura de voluntarios e voluntarias, contan cun formulario que se pode cubrir e tamén cun enderezo de correo electrónico de contacto: proxectoberlin@gmail.com.


Summary: O profesorado de Filosofía volve á carga para evitar que o alumnado de Secundaria se vexa privado dunha materia que a última reforma educativa do Goberno non considera. O futuro currículo da ESO non inclúe a Ética nin a Reflexión Moral como pedían os docentes. E sen Filosofía, din, non hai coñecemento nin revolución.

A proposta do Goberno do Estado para unha nova ordenación académica do Ensino Secundario Obrigatorio e do Bacharelato xa está en mans dos Gobernos autonómicos. Desde a pasada sexta feira analizan os cambios deseñados polo Ministerio de Educación, que fixa máis materias optativas para a ESO e dúas novas modalidades en Bacharelato: Ciencias e Tecnoloxía; Humanidades e Ciencias Sociais; Artes, cunha modalidade orientada á música e ás artes escénicas e outra ás artes plásticas, a imaxe e o deseño, e o Bacharelato Xeral, tamén de nova creación, que integrará materias científicas e humanísticas. A reorganización das materias educativas elaborada polo Executivo estatal volve modificar a oferta de Filosofía, unha materia que cada poucos anos, e case que con cada reforma educativa, se ve na obriga de reivindicar tempo e espazo suficiente nas aulas. Tras esta última ordenación, a materia non aparece no currículo da ESO como reclamaba o profesorado, mais tampouco se cita como optativa para o alumnado de cuarto, alén do que decidan os territorios. A oferta inclúe una nova materia: Valores Cívicos e Éticos, que se impartirá polo menos un curso entre primeiro e terceiro, ou de forma excepcional en cuarto, se non se deron as condicións para programala nos tres cursos anteriores. Ao mesmo tempo, a Filosofía consolídase en Bacharelato. Pasa a ser obrigatoria para todo o alumnado. Xa o era en primeiro, e a partir do vindeiro curso tamén o será en segundo baixo a denominación de Historia da Filosofía. Materias "placebo" Esta materia foi unha conquista do profesorado. En 2017 levou ao Parlamento galego unha iniciativa lexislativa popular -asinada por máis de 8.000 persoas e aprobada por unanimidade- que pedía considerar esta disciplina como materia troncal no Bacharelato e que, ademais, instaba o Goberno español a estudar a situación da Filosofía no sistema educativo. En 2018 o Congreso dos Deputados pactou, tamén por unanimidade, blindar a materia de Ética na ESO e Historia da Filosofía en Bacharelato. Mais sucesivas reformas aseguraron unha presenza minguante nas aulas de contidos que o colectivo docente segue a defender como imprescindíbel para o alumando. "Cada reforma educativa afonda nun erro esencial: non intentar planificar unha ensinanza obrigatoria de 12 a 16 anos con sentido", resume Carme Adán, catedrática de Filosofía e profesora no IES Politécnico de Vigo. Segundo explica a Nós Diario, os sucesivos cambios educativos teiman no "erro de introducir materias dunha hora que non serven para nada". O único que consegue este modelo, di, é sobrecargar o alumnado cunha morea de materias "superfluas" que o privan "dun pensamento crítico e dunha continuidade nas aulas que garantan a súa formación" nunha disciplina concreta. Carme Adán pon como exemplo a formación en igualdade. "Se de verdade queres que a rapazada se forme con perspectiva de xénero ten que ser a través dunha materia con carga horaria e duradeira no tempo". Non pode ser mediante unha materia "placebo", di , esas que se inclúen na lista de optativas porque "dano non fan". Pero tampouco melloran o "aspecto educativo de base", conclúe. Ética e reflexión moral Neste sentido, o profesorado de Filosofía defende unha materia con carga horaria e cun perfil de ética e reflexión moral para todo o alumnado da ESO. "Non podemos contentarnos só cunha materia de Valores Cívicos -materia espello como alternativa a Relixión-, cun currículo tan extenso que vira en algo descafeinado. O que temos que darlle ao alumnado é formación para pensar por si mesmo". E iso, afirma, pódese facer a través dunha materia como Ética e Reflexión Moral que achegue ás aulas nocións de ética "que permitan reflexionar sobre o ben e o mal, que é o razoamento moral, por que o precisamos para un mundo tecnolóxico e científico como no que estamos". Adán reivindica a historia das ideas e a construción do pensamento a canda a historia dos feitos. "Non chegamos onde estamos por azar. Os dereitos e liberdades non son tan evidentes. Requiren reflexión". A pesar do compromiso do Congreso, non se conseguiu, advirte. E a única vía "para corrixir este erro", sinala a docente, pasa polas materias que decida ofertar o Goberno territorial. No caso da Galiza, o profesorado, a través da Olimpíada Filosófica, solicitou unha xuntanza coa Consellaría de Educación para coñecer os seus plans antes de reunirse cos grupos parlamentarios. "Esperamos que a marxe que teñen as autonomías para configurar o currículo definitivo nos axude a introducir a Ética na ESO e a ampliar a tres as horas tanto de Filosofía como de Historia da Filosofía en Bacharelato". Educación emocional para a rapazada da ESO O PSOE vén de rexistrar no Congreso dúas iniciativas que reclaman ao Goberno varios cambios no currículo educativo. Dunha banda, unha maior presenza da muller e as súas achegas en diferentes ámbitos en todas as materias, e doutra, a inclusión da educación emocional do alumnado en todas as etapas. Outra proposta que reforza a fragmentación da oferta educativa que censura Carme Adán. "Con 12 ou 13 materias o alumnado e case outros tantos grupos o profesorado, nin a calidade educativa é a mesma nin a rapazada está en disposición de aprender. Non ten tempo para traballar con calma".


Summary: A campaña do desempate pode producir un novo empate. Chegou esta noite ao seu fin co PP liderando as enquisas e con dúas forzas pelexando por seren segundas. No fin de festa, as marcas estatais reiteraron mensaxes e discursos. O BNG lanzou un chamamento ás persoas indecisas. "O 26X temos que darlle unha sorpresa ao ministro de Interior que conspira contra o nacionalismo", dixo Ana Pontón no mitin de Pontevedra.

De estaren no certo os inquéritos que se publican estes días en Andorra, o PP chega en cabeza ao 26X e a única dúbida é que forza política do centro-esquerda -se o PSOE ou Unidos Podemos- fica na segunda praza en número de escanos. A incógnita non é para nada desprezíbel e de como se despexe depende non só o futuro dalgúns líderes, a comezar por Pedro Sánchez, senón tamén as distintas variábeis para a conformación dunha maioría de goberno. A situación é tan complexa que ningunha forza política se atreve a desbotar o escenario dunhas terceiras eleccións. A hipótese do PP é que UP ficará por diante do PSOE e que isto levará aparellada a demisión, forzada ou non, de Pedro Sánchez. O partido liderado por Rajoy confía en que a xestora que eventualmente dirixiría o PSOE mentres non se realizar un novo congreso, optaría por se abster na investidura do candidato conservador para evitar novas eleccións. Nas últimas horas, as mensaxes de Sánchez foron moi claras: nen Rajoy nen Iglesias. A mensaxe de fondo pode ser perfeitamente a de que o PSOE podería aceitar un candidato distinto ao actual presidente en funcións para dirixir o goberno. E mentres as forzas políticas estatais se enroscan neste sarillo -con Albert Rivera cada vez máis desdebuxado, embora os inquéritos prognosticar que mantería grosso modo o voto do 20D- o BNG aproveitou as últimas horas de campaña para, desde Pontevedra, lanzar unha clara mensaxe ás persoas indecisas. "Sei que hai moitos galegos e galegas que aínda están reflexionando cal vai ser o seu voto o domingo. A todas esas persoas dígolles que non teñen que renunciar a nada, que co BNG poden telo todo o 26X: cambio, garantía de que a dereita non vai seguir gobernando e, ao mesmo tempo, garantía de que temos un proxecto de país, que seremos a voz que dea a cara por Galiza", subliñou Pontón. Mensaxe do BNG ás persoas indecisas: "Co BNG poden telo todo o 26X: cambio, garantía de que a dereita non vai seguir gobernando e, ao mesmo tempo, garantía de que temos un proxecto de país" A percepción do BNG é que nos últimos días de campaña se ten reforzado a corrente de simpatía que a formación soberanista esperta en largos sectores do seu eleitorado tradicional, antigos eleitores nacionalista que o 20D os abandonaron rumo a En Marea. A cuestión está en transformar a simpatía en voto, daí a énfase posta pola portavoz nacional do BNG no valor do voto ao Bloque. "As galegas e os galegos saben que o BNG é a única opción que ofrece cambio e ao mesmo tempo vai defender Galiza sen ter que pedir permiso a ninguén, nin a Rajoy, Sanchez, ou Iglesias", dixo a líder nacionalista. Nos últimos días de campaña, o Bloque introduciu un elemento novidoso no discurso: a hipótese de o 26X vir a derrotar os inquéritos e "dar a sorpresa". "O próximo domingo temos que darlle unha sorpresa ao ministro de Interior que conspira contra o nacionalismo", afirmou Ana Pontón. A campaña máis españolizada En todo caso, concluíu este 24 de xuño a campaña máis españolizada da historia do actual réxime político, o de 1978, protagonizada por catro forzas estatais -unha menos que o 20D, após o acordo de IU con Podemos. Unha campaña que se librou basicamente nos platós televisivos madrileños con exclusión absoluta das forzas soberanistas, con desprezo non só do pluralismo, senón tamén do feito de que con moita probabilidade os escanos das forzas nacionalistas poden voltar a seren decisivos para a conformación dunha maioría alternativa á liderada por Rajoy. Xulio Ferreiro, no fin de festa de UP en Madrid No mundo das mareas a noticia no fechamento da campaña non estivo na Galiza, senón na presenza -controvertida nas redes- de Xulio Ferreiro, alcalde da Coruña e referente da Marea Atlántica no mitin de fin de festa de Unidos Podemos. Ferreiro mostrou a súa total identificación non só con UP, senón coa propia figura de Pablo Iglesias como se encarregou de subliñar Podemos através da súa conta twitter: "A partir del domingo @Pablo_Iglesias_ va a ser un presidente que sí nos representa" @XulioFerreiro #VotaUnidosPodemos26J— PODEMOS (@ahorapodemos) 24 xuño 2016 A foto do mitin de Unidos Podemos en Madrid é de @ahorapodemos


Summary: A Dirección Xeral de Saúde Pública revela estes datos e alude a estudos que indican que as crianzas de menos de 12 anos inféctanse do coronavirus principalmente a través das persoas adultas.

O informe que achegou a Dirección Xeral de Saúde Pública ás autoridades administrativas e xudiciais para explicar a necesidade de tomar novas medidas restritivas para frear os contaxios da Covid-19 -que entran en vigor este sábado- revela que o 65% das persoas que tiveron que sen ingresadas nas UCI desde o pasado 30 de outubro non estaban vacinadas. O estudo destaca que en todo o territorio do Estado español, en relación á taxa de ingresos nas unidades de coidados intensivos, os rexistros indican que para calquera grupo de idade hai unha taxa de gravidade e, en consecuencia, ingreso en UCI para as e os cidadáns que elixiron non vacinarse fronta o coronavirus. "Teñen unha taxa semanal máis elevada", indican as e os expertos, que tamén falan da atención a doentes hospitalizados en plantas normais ou específicas. Respecto dos datos galegos, o departamento da Xunta sostén que "tendo en conta a porcentaxe de poboación vacinada, pode dicirse que o risco de ingreso" daqueles individuos que non recibiron ningunha picada de protección fronte ao virus "é maior, aínda que ten variacións". A porcentaxe de inoculacións entre a poboación diana é do 94 por cento no global da Galiza, sempre segundo Saúde Pública, a "máis elevada" de España. As coberturas por encima dos 60 anos son do 100%, mais entre os grupos de entre 20 e 39 anos son menores do 90%; mentres que nos demais superan o 90%. Os casos poderían dispararse en só unha semana Os indicadores epidemiolóxicos están a mostrar un aumento especialmente na taxa de incidencia, polo que "se espera que siga aumentando, o que é coherente, co que se está observando, tanto en España como nos países da contorna". A sete días, de 30,6 casos por 100.000 habitantes hai unha semana (o informe é do día 25 de novembro), a incidencia alcanzou os 67,8 casos. O modelo preditivo -de continuar a tendencia de crecemento actual- amosa que dentro dunha semana podería dispararse ao dobre ou máis. Concretamente,na franxa de idade entre 12 a 34 anos, o risco de ingreso é 14 veces máis elevado nos non vacinados; no grupo de idade de 35 a 64 anos, o risco é 18 veces máis elevado; e no grupo 65 e máis, é de nove veces máis, pero "tamén teñen nove veces máis risco de falecemento". Ademais, constata que entre o grupo de persoas que non recibiran o remedio, eran "significativamente máis novas que os vacinados: a idade media dos non vacinados é de 67,9 anos e a dos vacinados supuxo 73,9 anos". O papel das nenas e nenos na propagaciónO informe tamén alerta da realidade das e dos menores de 12 anos, sobre os que sinala que "existe evidencia do papel residual que xogan na transmisión do SARS-Cov-2, a pesar de que, inicialmente, pensouse que poderían ter o mesmo papel que teñen na transmisión da gripe".A súa carga viral "é menor que no caso dos adultos, xa que en xeral son asintomáticos" o que reduce o perigo de transmisión. No entanto, as crianzas si se contaxian máis das persoas adultas.


Summary: "Unha candidatura unitaria ou é unha ou non é unitaria. Nese caso, serían dúas candidaturas fracasadas", advirte Pereiro, de Iniciativa pola Unión, nun debate organizado pola Radio Galega na que participaron as plataformas pola confluencia ademais de BNG, Anova, Podemos e CxG

"Unha candidatura unitaria ou é unha ou non é unitaria. Nese caso, serían dúas candidaturas fracasadas". Quen así falou foi Xosé Manuel Pereiro, un dos coordinadores da plataforma Iniciativa pola Unión durante o debate que na noite do xoves organizou o programa A Crónica da Radio Galega. Alí, Marilar Aleixandre, coordinadora do Encontro Cidadán pola Marea Galega, amosou tamén a súa confianza en que nas vindeiras eleccións haxa "unha soa papeleta como alternativa ao bipartidismo en Galicia". Foron os dous voceiros dos dous espazos que pulan pola confluencia os que abriron un faladoiro no que continuaron logo representantes de Anova, BNG, Podemos e Compromiso por Galicia (CxG). A posible candidatura única da esquerda rupturista e do nacionalismo de cara ás eleccións xerais foi a base de todos os discursos, tan coincidentes e aperentemente idénticos nalgúns aspectos como pouco reveladores e claros noutros. Todo o mundo confía nesa unidade, pero ninguén é quen de concretala nin de poñer prazos. Nin tan sequera de confirmar os actores. Díxoo Xoán Bascuas, secretario xeral de CxG, que apelou a falar "con claridade e sinceridade". "Se todo o mundo comparte a diagnose e o obxectivo, por que non se chegou a un acordo xa? Todos entendemos que o protagonismo ten que estar na cidadanía e que os partidos deben ser auxiliares; se a base e o exemplo son as candidaturas unitarias das municipais, digámolo aquí e agora", asegurou quen cre que "todo o mundo quere fumar da pipa da paz, pero non todo o mundo quere tragar o fume". "Se todo o mundo comparte a diagnose e o obxectivo, por que non se chegou a un acordo xa?", di Xoán Bascuas (CxG) Porque todos os participantes coincidiron en recoñecer a Galicia "como suxeito político soberano e como nación", tamén no proceso electoral. Así o dixeron Antón Sánchez, coordinador de Anova, e Xavier Vence, portavoz nacional do BNG, pero o debate encallou na relevancia que se lle debe dar ou non a ese suposto "obxectivo" do grupo parlamentario propio. Antes, Consuelo Martínez, de Cerna, aseguraba que a "única aposta sensata" esa era candidatura unitaria "nacional". Antón Sánchez cre que o debate "non debe centrarse no grupo parlamentario", senón que o primeiro obxectivo é "acabar con este réxime e para iso hai que establecer alianzas". En termos semellantes se mostrou Antón Gómez-Reino, secretario de análise política de Podemos en Galiia, que asegura que a súa formación "vai poñer todos os mecanismos para que ese grupo sexa posible" pero que insiste no debate "trampa e cansino". A relevancia do grupo parlamentario como obxectivo divide as diferentes formacións políticas Bascuas, pola súa banda, insistiu na "importancia" dese posible grupo como "ferramenta" pero lembrou que a posibilidade de telo debe ser unha aspiración, aínda que non o "obxectivo fundamental" porque iso, ao final, depende non só dos resultados senón posiblemente da vontade da Mesa do Congreso, algo no que incidiu Podemos. Xavier Vence, pola súa banda, lembrou que ese grupo parlamentario propio é "o que dá toda a marxe de manobra e negociación para negociar con total autonomía" no nome de Galicia e que este "non debe estar supeditado a ningún outro grupo". "Esa é a condición inescusable e non debería ser unha barreira para ninguén que considere a Galiza unha nación e un suxeito político propio", insistiu quen tamén lembrou que non é que ese grupo sexa a condición -xa que só os resultados o garantirían- senón o propósito dunha candidatura que non tería que responder ante ningún outro espazo político. Bascuas pediu "sinceridade" e deixou claro que impor as siglas dun ou varios partidos deixaría fóra a outros E foi aí onde volveu entrar a eterna polémica das siglas e a denominación desa hipotética candidatura unitaria. Mentres Podemos teime en manter as súas siglas, o acordo global parece imposible. E Bascuas volveu intentar ser claro. "Hai que ser sinceros. Se hai unha plataforma cidadá de adscrición individual, unha forza política quedaría fóra porque quere manter o seu nome; e se hai unha coalición coas siglas de todos os partidos, haberá problemas con quen non quere compartilas con forzas estatais", dixo en clara alusión á formación que dirixe Pablo Iglesias e ao BNG. O BNG destaca que Podemos considere irrelevante o obxectivo do grupo propio mentres pon como condición manter as súas siglas Xavier Vence destacou o feito de que, mentres para Podemos a cuestión do grupo propio non é un tema crucial, "si considera aceptable unha condición como a de levar as siglas dunha forza política na candidatura para poder formar parte dela". "Nós renunciamos a elas porque consideramos que podían ser un obstáculo; Galiza debe negociar en pé de igualdade", insistiu. Ao tempo, Gómez-Reino tamén insistiu, neste caso en que ese "espazo galego de cambio se federe ou teña como referencia a ferramenta política de cambio a nivel estatal". E incidiu, ao igual que Antón Sánchez, na referencia das mareas municipalistas do 24M como base fundamental á que engadir outros actores. Pero mentres isto ocorre, uns e outros seguen insistindo en que haberá esa confluencia e esa candidatura unitaria. Non se sabe aínda como, nin cales serán os actores, nin se estarán todos ou non. E os atrancos que parecían inamobibles hai xa meses semellan estar exactamente no mesmo lugar que estaban. Antes, Inciativa pola Unión e o Encontro Cidadán por unha Marea Galega tamén deixaron claras as súas coincidencias na diagnose e no obxectivo pero tamén as súas diferenzas na metodoloxía. "O que é innegociable é que, de sacar máis de cinco deputados, debe haber grupo propio e, de non sacalos, deben estar no grupo mixto e non noutro", di Pereiro "O que é innegociable é que, de sacar máis de cinco deputados, debe haber grupo propio e, de sacar menos, estes parlamentarios deben ir ao grupo mixto e non a outro. Se van a outro, ao final pasa o que pasa e haberá quen diga que non se pode votar a favor dos estaleiros de Ferrol e non dos de Cádiz porque hai millóns de votantes en Andalucía", asegurou Pereiro, mentres Marilar Aleixandre insistiu en que ese grupo propio "é unha ferramenta e non un obxectivo"


Summary: O Sermos Galiza 217 chega ás casas e aos quiosques con temas que abranguen desde os riscos da contaminación na saúde dos galegos e galegas á entrevista a Carmen Santos, pasando pola situación en Siria, polo desembarco da China no mercado galego ou polos cen anos das mártires de Nebra. Todo isto, e moito máis, xa está dispoñíbel na loxa.

Para medir a contaminación, a Organización Mundial da Saúde fixa para as partículas máis pequenas (de 2,5) unha concentración máxima "saudábel" de 10 microgramos por metro cúbico e de 20 para as de menos de 10. Nos mapas sobre contaminación elaborados recentemente pola OMS indícase que as poboacións urbanas da Coruña, Compostela, Vigo e Lugo superan os límites de 10 microgramos por metro cúbico en partículas máis pequenas e os 20 nas de maior tamaño que se miden. No limiar, con 10 e 19 e 10 e 18, respectivamente, atópanse os núcleos de Ferrol e Pontevedra. Que efectos ten isto para a nosa saúde? Damos conta deles no Sermos Galiza 217. No semanario, que nesta ocasión recolle as columnas de opinión de Pilar García Negro e Xavier Queipo, tamén publicamos unha reportaxe sobre a experiencia da casa comunal impulsada polo Centro de Desenvolvemento Rural O Viso, de Sarreaus. Tamén nos facemos eco da última campaña de Adega, encamiñada a declarar o Pedregal de Irimia Monumento Nacional. A entrevista a Carmen Santos, secretaria xeral de Podemos na Galiza, que salienta que "non se pode atribuír o éxito da Marea só a Podemos", abre a sección de Política, que tamén dá conta da organización do grupo parlamentar máis feminista desta lexislatura, o do BNG. A campaña electoral dos EUA, da man dunha análise de Roberto Mansilla, e a inestabilidade política en Siria, onde se libra a batalla polo control de Alepo, centran a sección de Internacional, en que tamén aludimos ao aniversario das persoas desaparecidas en Ayotzinapa. Aliás, o Sermos 217 debulla o desembarco do capital chinés na economía galega e o estado de saúde do sector económico do viño. Os cen anos das mártires de Nebra abren a sección cultural, que chega esta semana ateigada de contidos do máis variado asinados por Fran P. Lorenzo, Xosé Ramón Freixeiro Mato, Pepe Barro e Felipe Senén. Máis un número recollemos a crítica literaria e a de cinema, así como a axenda, os petiscos de palabras e mais as Palabras con memoria. Tamén saímos de andaina co Colectivo Xea a Noia e deleitámonos co balneario de Laias, entre outras propostas. [O Sermos 217 xa está dispoñíbel nos quiosques e na loxa]


Summary: Através dunha carta queren que "explique persoalmente por que mentiu ás vítimas e os seus familiares". Aliás, denuncian as presións desenvolvidas polo goberno español para evitar que as conclusións do informe fosen publicadas.

Plataforma Víctimas Alvia 04155 remitiron unha carta á ministra de Fomento, Ana Pastor, para lle solicitar unha reunión após a publicación do Informe elaborado pola Axencia de Seguridade Ferroviaria europea. Na misiva aseguran que o seu obxectivo é que "explique persoalmente por que mentiu ás vítimas e os seus familiares" após ter asegurado en comparecencia parlamentar o 9 de agosto de 2013 que o executivo viña de abrir unha comisión de investigación alén do proceso xudicial iniciado, a CIAF, un órgao "de total independencia". Queren saber se "o motivo" das "mentiras" de Ana Pastor foi "tapar as múltiples vergoñas do seu goberno e do anterior" Ao abeiro do informe presentado pola axencia europea desde a Plataforma Víctimas Alvia 04155 aseguran que "entre outros moitos aspectos de grande trascendencia, invalídanse as conclusións da CIAF por non ser un órgao independente tal e como exixe a directiva 49/2004". Neste senso, apuntan, queren saber se "o motivo das súas mentiras foi tapar as múltiples vergoñas do seu goberno e do anterior" ou se, pola contra, "non se enteraba do que acontecía ao seu arredor". Neste senso, denuncian as presións acometidas polo executivo de Mariano Rajoy para impedir que se fixesen públicas as conclusións do informe europeo. De facto, a axencia sinalou ás vítimas e familiares xunto coa portavoz do BNG en Bruxelas, Ana Miranda, que o resultado da investigación desenvolvida deixa a porta aberta a un posíbel proceso sancionador contra o Estado español polo incumprimento das súas obrigas legais ao non garantir a independencia da investigación ao tempo que insta á reabertura da CIAF, iso si, cunha outra composición que permita coñecer o acontecido, algo que exixiron xa desde o Bloque Nacionalista Galego xunto coa demisión da propia Ana Pastor.


Summary: O conselleiro de Medio Rural da Xunta da Galiza, José González, informou no Parlamento Galego sobre uns datos que invitan a un "certo optimismo".

A superficie queimada na Galiza descendeu a 4.371 hectáreas en 2021, nun ano no que se rexistraron 954 lumes. Isto supón que o actual sexa o primeiro exercicio da serie histórica que queda por baixo do milleiro de incendios. O conselleiro de Medio Rural destaca a "tendencia descendente" desde 2018 Destes datos provisionais informou no día de hoxe o conselleiro de Medio Rural, José González, quen considera que estes datos invitan a un "certo optimismo". Non obstante, e a pesar de que o conselleiro identifica unha "tendencia clara" na diminución de lumes desde 2018, pensa que non se debe caer "en ningún tipo de triunfalismo". En 2022 o PP aprobará a "nova Lei de Prevención de Incendios" Nunha intervención que tivo lugar no Parlamento Galego, González tamén quixo pór en valor "a nova Lei de Prevención de Incendios", que entrará na Cámara en 2022. Tal e como indicou, esta incluirá novidades como "unha profesionalización das brigadas municipais, cunha contratación mínima por seis meses", e lanzou unha mensaxe á oposición para "chegar a acordos" sobre este texto.


Summary: Mentres medra a tensión polos ataques en Transnistria, este territorio alerta de ataques que chegan desde a fronteira ucraína. Ao tempo, A OTAN deixa entrever posíbeis ataques rusos de falsa bandeira.

As autoridades do territorio de Transnistria, cunha Administración propia e independente desde 1990, aínda que sen recoñecemento internacional sobre a súa independencia de Moldavia, denunciaron esta cuarta feira disparos desde Ucraína. Preocupación internacional polos ataques acontecidos no territorio de Transnistria Os novos ataques terían lugar contra os arredores da localidade de Kolbasna, onde se atopa un importante depósito de armas e municións, no medio do reponte das tensións na zona derivada dos bombardeos que sufriu Transnistria na terza feira. O Ministerio do Interior da rexión sinalou que durante a noite da terza deira detectáronse "varios drons" na zona e agregou que á primeira hora do día de onte "efectuáronse disparos desde o lado ucraíno en dirección a Kolbasna". A UE e a OTAN buscan integrar novos Estados de Europa do leste "Polo de agora non se recibiron informacións sobre vítimas. Lembren que na localidade de Kolbasna hai un almacén de armas. Segundo expertos, é o maior almacén de municións en Europa", destacou. Pola súa parte, o ministro de Exteriores do territorio, Vitali Ignatiev, dixo que as explosións rexistradas en Transnistria "non foron aleatorias" e subliñou que "a situación é moi difícil" por mor do que describiu como "ataques terroristas". É ben coñecido que Transnistria recibiu a máis de 25.000 refuxiados ucraínos". Alejandro López, coordinador de 'Descifrando a guerra': "A guerra ucraína marcará o novo taboleiro xeopolítico" "Esta xente está totalmente integrada na nosa sociedade, os nenos van á escola e á gardería e reciben educación en ucraíno", manifestou. "Por desgraza, Transnistria sofre por algúns motivo actos que supoñen unha ameaza terrorista", lamentou Ignatiev. Neste sentido, reclamou ás autoridades de Moldavia que "non sucumban ás provocacións" e que "non se implique a Moldavia na agresión contra Transnistria", antes de rexeitar as palabras da presidenta moldava, Maia Sandu, vinculando as explosións na rexión con disputas internas. En reacción aos sucesos que están a ocorrer no territorio de Transnistria, a OTAN deixou entrever onte posíbeis ataques rusos de falsa bandeira, á luz da guerra en Ucraína e das implicacións na seguridade do país.


A Unión Europea abriu na cuarta feira as súas fronteiras aos viaxeiros procedentes dun total de 14 países terceiros, que gozan dunha situación epidemiolóxica similar ou mellor á comunitaria. Entre estes non figuran, por exemplo, nin os Estados Unidos nin Rusia nin tampouco ningún país de América Latina, agás Uruguay. Non obstante, Italia desmarcouse deste acordo europeo e imporá a corentena obrigatoria de dúas semanas para todos os cidadáns que proveñan de Estados de fóra do espazo Schengen, tamén dos 14 países considerados "seguros" pola UE, segundo confirmou o Ministerio de Sanidade italiano nun comunicado. Por decisión unánime, o Consello Europeo aprobou na terza feira a lista de países que considera "seguros" pola súa situación pandémica. Con todo, a medida non é legalmente vinculante, polo que cada un dos 27 membros da UE pode optar por non abrirse aos países seleccionados, tal e como fixo Italia. A lista intégrana Alxeria, Australia, Canadá, Corea do Sur, Montenegro, Marrocos, Nova Zelandia, Ruanda, Serbia, Tailandia, Tunisia, Uruguay, Xapón e Xeorxia. O ministro de Sanidade italiano, Roberto Speranza, explicou que o país "opta pola liña da prudencia". "A situación a nivel mundial continúa a ser moi complexa. Debemos evitar que se frustren os sacrificios realizados polos italianos nos últimos meses", engadiu. Reciprocidade na UE Por outro lado, o ministro de Asuntos Exteriores de Italia, Luigi di Maio, asegurou nunha entrevista no diario Corriere della Sera que o Goberno está preparado para "fechar as fronteiras" á cidadanía dos Estados membros da UE que se neguen a autorizar a entrada de italianos. Di Maio dixo que "o partido comezará o 3 de xuño" porque esa é a data en que comezará a visitar outros países europeos para abordar a situación en canto a regulación de fronteiras. Neste sentido, afirmou que cría "na colaboración e na reciprocidade". "Ese é o espírito que levarei nas miñas viaxes a Alemaña, Eslovenia e Grecia. Italia distínguese pola transparencia e os nosos datos son moi reconfortantes. Non queremos levantar polémicas mais se algún pensa en nos fechar a porta na cara só polos seus propios intereses, entón responderemos", advertiu. O ministro de Exteriores italiano deixou claro que, "fronte aos personalismos", o Goberno italiano "tamén" fechará "as portas".


Summary: Os hospitalizados baixan a 43 e soben os novos contaxios a 31. A taxa de positividade cae a un 0,48%

Galiza chega ao ecuador desta semana na que entrou en niveis de 'nova normalidade' cunha baixada dos pacientes hospitalizados pola Covid-19 até os 43, que supoñen oito menos que o día anterior, e un lixeiro aumento dos novos contaxios até o 31 -sete máis-, mentres que os casos activos seguen en descenso até situarse nos 679. Polo seu lado, a taxa de positividade cae a un 0,48%. Segundo os datos publicados esta cuarta feira pola Consellaría de Sanidade con rexistros até as 18 horas da terza feira, descenden a 12 as persoas diagnosticadas con Covid-19 ingresadas en UCI -unha menos- e a 31 as ingresadas noutras unidades -sete menos-, mentres que 636 pacientes atópanse en seguimento no seu domicilio. Por áreas sanitarias, a presión hospitalaria descende en tres das sete: A Coruña-Cee, Ourense e Vigo; aumenta lixeiramente nas de Lugo, Ferrol e Pontevedra-O Salnés; e mantense na de Santiago e Barbanza. Galiza chega ao ecuador desta semana na que entrou en niveis de 'nova normalidade' con 679 casos activos de Covid-19, que representan 36 menos que o día anterior, ao haber máis altas (67) que contaxios (31). Por áreas sanitarias, as infeccións activas aumentan lixeiramente na de Ourense (+1), mentres que descenden nas outras seis coa de Lugo á cabeza (-10), seguida da Coruña e Cee (-8), Santiago e Barbanza (-6), Ferrol (-6), Pontevedra e O Salnés (-5) e Vigo (-2). Os novos contaxios de Covid-19 en toda Galiza superan a trintena por primeira vez esta semana ao subir a 31, sete máis que os 24 da xornada anterior após os 28 da segunda feira. De novo os 31 positivos foron detectados por proba de infección activa nas últimas 24 horas, dez deles na área de Ourense; nove, na da Coruña e Cee; catro, na de Lugo; tres, na de Vigo; dous, na de Santiago e Barbanza; e outros dous, na de Pontevedra e O Salnés; e un, na de Ferrol. En canto á taxa de positividade das probas PCR -número de infeccións detectadas cada 100 test- volveu a descender até un 0,48%. As persoas falecidas diagnosticadas con Covid-19 desde o inicio desta pandemia en Galiza mantéñense en 2.639 desde o arranque da semana, ao non notificar esta terza feira tampouco a Consellaría de Sanidade ningunha vítima.


Summary: No que vai de ano son 24 os feminicidios contabilizados, máis dun por semana

A violencia machista deixou nas últimas horas máis dúas mulleres asasinadas no Estado español. Un home matou en León a súa compañeira, de 19 anos. Tal e como el propio confesou nun centro hospitalario, a onde acudiu para recibir asistencia médica após sufrir un accidente de carro, asfixiou a muller na súa vivenda e deixouna alí, sen se preocupar de se seguía ou non con vida. En Córdoba outro home asasinou a súa compañeira, de 50 anos de idade. Xa foi detido.


Summary: Até en dúas ocasións remontou o Celta un partido que parecía perdido fronte á Real Sociedade. Dous goles de Aspas e un golazo de Pablo Hernández servíronlle aos de Vigo para traer para a casa os tres puntos e para rachar coa xeira negativa de resultados en Anoeta.

Aínda que o Celta dominou o balón nos primeiros minutos do encontro, cando o marcador daba conta dos 11 minutos, Aguirretxe recibiu o esférico desde a esquerda e meteuno cun testarazo na rede de Sergio. O empate non tardou en chegar. No minuto 15, a sorte púxose do lado do equipo de Berizzo e provocou o gol do Celta ao desviar Aspas a dentro da rede un remate de Radoja. Aguirretxe volveu adiantar o partido para os locais no minuto 36 logo dunha arrancada de Yuri. O Celta marchaba para os vestiarios abafado pola efectividade da Real. Porén, aos 10 minutos da segunda parte, Iago Aspas marcou de cabeza o segundo gol do Celta logo dun gran centro de Wass. Logo do gol do Celta, os de Vigo dispuxeron de máis ocasións por parte de Nolito, que onte non tivo o día, de Aspas e de Guidetti. Cando quedaban dous minutos para os 90 de partido, o "Tucu" Hernández, cuestionado por parte da afección de Vigo, marcou o tanto da noite. Foi un golazo espectacular que lanzou desde os 20 metros. Con este tanto, o Celta trouxo para a casa unha importante vitoria que o sitúa, momentaneamente, no posto terceiro da Liga, só detrás de Madrid e Barça. Real Sociedad: Rulli, Mikel, Illarra, M.Bergara, Iñigo, Agirretxe (Jonathas min.84), X. Prieto, Carlos Vela, Zurutuza (Bruma, min.56), Yuri e Zaldua. Celta: Sergio, Hugo Mallo, Sergi Gómez, Fontás, Jonny, Radoja, Wass, Pablo Hernández, Orellana (Madinda, min.90), Nolito (Planas, min.92) e Iago Aspas (Guidetti, min.82). Goles: 1-0, min.11: Aguirretxe; 1-1, min.16: Iago Aspas; 2-1, min.36: Aguirretxe; 2-2, min.55: Iago Aspas; 2-3, min.88: Pablo Hernández. Árbitro: Fernández Borbalán, do comité andaluz. Amoestou Radoja, Pablo Hernández, Jonny, Zaldúa e Illarramendi.


Summary: A estratexia de Monte Pío no debate foi a de vender que o país está mellor que hai un ano.

Feijóo sobrevoou todo o que puido a cuestión nacional no debate sobre o estado da nación galega. Apenas o tratou no discurso, só para reiterar o seu compromiso coa unidade do Estado, non se antes, e de forma praticamente inédita, admitir que España fora inxusta en ocasións con Galiza. O presidente da Xunta quixo oferecer aquí un perfil autonomista, e até deslizou críticas ao Goberno Rajoy. Mas en nengún caso formulou nengunha proposta de elevación do teito competencial de Galiza. No debate, de facto, foi directamente interpelado por Francisco Jorquera a respeito da nula vontade da súa administración para alargar o autogoberno. O portavoz do BNG chegou a pór sobre a mesa un dado sumamente elocuente. Desde que é presidente do goberno, o Estado -segundo as estimacións de Jorquera- fixo 64 transferencias ás comunidades autónomas. Delas, 14 a Euskadi, 9 a Catalunya e "cero a Galiza". Para o BNG, isto mostra que o goberno de Feijóo non é que careza de ambición nacional, é que nen sequer se pode considerar como autonomista. Que se votou en Escocia? Feijóo contraatacou dicendo que Galiza ten máis autonomía que Escocia e dando a entender que o que o votaron os escoceses o 18-Setembro foi ter máis ou menos autogoberno (en realidade, responderon a unha pergunta directa, pactada con Londres, sobre se Escocia se constituía ou non nun Estado independente). A diferenza de Rajoy, Feijóo e o seu grupo de estrategas están convencidos de que o expediente económico si lles resulta vendíbel en termos eleitorais. Feijóo apelou ás estatísticas do desemprego para tentar demostrar que Galiza está mellor que hai un ano e que mesmo, en termos de pobreza, está mellor que España. A oposición retrucoulle que as súas cifras son propaganda e que o seu goberno carece dun proxecto económico solvente que permita a recuperación real da economía e a criación de emprego. Propostas de resolución Os grupos parlamentares apresentarán esta cuarta feira, en roldas de imprensa, as súas propostas de resolución neste debate, que concluirá mañá quinta feira precisamente co seu debate e votación.


Summary: Laxe recupera a súa icónica Bandeira Azul. A Costa consegue un Porto e tres Sendeiros Azuis.

A ADEAC vén de anunciar as praias, portos e sendeiros que terán o distintivo de Bandeira Azul este verán. Este ano mantemos o nivel, coa novidade de que a Costa recupera a Bandeira Azul da Praia de Laxe, despois de que goberno anterior considerase "inasumibles" as esixencias o ano pasado. A praia laxense era das máis icónicas en materia de certificados de calidade. Concellos como o da Laracha manteñen o seu compromiso tendo Bandeira Azul na praia de Caión, no Centro Centro Azul de Interpretación de los Molinos de Agua de la Costa da Morte Golmar (A Laracha) e no Sendeiro Azul. O C.N. de Camariñas será o único Porto con Bandeira Azul da Comarca, demostrando tamén o compromiso do Concello camariñán, que consegue 4 Bandeiras (unha praia, un sendeiro, un Centro e un Porto) . Pola contra, temos 3 Sendeiros Azuis, cos seus percorridos perfectamente recollido na web senderosazules.org. E ademais temos dous dos Centros Azuis de toda a provincia. Praias da Costa da Morte con Bandeira Azul 2020 Concello Praia Camariñas Arou Carballo Pedra do SalRazoSaíñas Dumbría Ézaro A Laracha Caión Laxe Laxe Ponteceso A ErmidaBalarésO Osmo Sendeiros Azuis da Costa da Morte 2020 Sendeiro de Saldoiro (Laracha). Sendeiro Costa da Morte (Camariñas). Sendero do Mar Razo-Baldaio (Carballo). Portos da Costa da Morte con Bandeira Azul 2020 C.N. de Camariñas. Centros Azuis da Costa da Morte con Bandeira Azul 2020 Centro de Interpretación de los Molinos de Agua de la Costa da Morte Golmar (A Laracha) Museo Man de Camelle (Camariñas)


Summary: Galiza pola Soberanía (GpS) conmemora este domingo o 158 aniversario do Banquete Democrático de Conxo, acto que reivindica a radicalidade democrática e a defensa do País.

Este domingo, 2 de marzo, cúmprense 158 anos do Banquete Democrático de Conxo, un xantar popular que foi todo un alicerce na construción da conciencia nacional e democrática de Galiza. Aquel xantar (nunha carballeira rodeada polo exército español) no que confluíron estudantes e artesáns, con figuras como Aurelio Aguirre, Eduardo Pondal, Murguía... é honrada (á vez que reinterpretada) este domingo nun acto de Galiza pola Soberanía. O programa de GpS desenvolverase a partir das 12:00 horas no Belvedere de Conxo. Abrangue desde un xantar-romaría até palestras e charlas, todo iso nun ambiente de convivio e reivindicación. Falamos con Teresa Moure, escritora, profesora da Universidade de Compostela e activista en Galiza pola Soberanía. "Foi un encontro histórico de persoas insurrectas, que non estaban conformes co modelo político vixente" Que ve GpS de interese a reivindicar actualmente naquel Banquete de hai xa 158 anos? Aquel banquete foi un encontro histórico de persoas insurrectas, que non estaban conformes co modelo político vixente e que foran quen de organizar un activismo cultural e social que daría lugar ao nacionalismo moderno. Aliás, incorporaran ese convivio entre clases onde os estudantes serviran aos traballadores, imprescindíbel para entender a auténtica natureza social e libertadora do nacionalismo galego. Iso relativamente ao ideario político, porque a reivindicación do Banquete de Conxo é tamén, como se verá sen dúbida o domingo, unha forma de recuperación da memoria colectiva. Cando o preparabamos observamos que no propio Conxo a veciñanza xa non está segura do emprazamento do Belvedere, un río cuxo nome significa "boa vista", e que ironicamente, coas obras que o rodean, e o xeral abandono do enclave, está a convidarnos para a recuperación non só da historia (o que de por si xa é interesante), mais tamén dos espazos naturais. A poucos metros do hospital provincial de Conxo, onde poderíamos ter un paseo para agardar polos resultados dunha consulta ou para as visitas a pacientes, temos unha carballeira rodeada de material de construción e entullos e un antigo palco da música cuase derrubado. O Banquete de 1865 causara arrepío na Compostela reaccionaria daquela altura e mesmo chegou a se realizar co exército a rodear a carballeira onde era o xantar. Quere GpS tamén, de certa forma, arrepiar a Compostela reaccionaria actual? A GpS quer convocar a veciñanza, quer recuperar espazos onde, no medio da festa e da alegría, soen as voces de todas as reivindicacións xustas que causan indignación entre os distintos sectores sociais afectados por políticas corruptas. E quer, posto que ese é o seu obxectivo fundacional, partillar a idea de que a nosa soberanía implicaría unha mellor xestión de todo o que é colectivo. Non sabemos se iso arrepía ninguén, mas temos total seguranza de que pode reactivar e transformar moitas persoas desactivadas, desencantadas ou apáticas. "Partillamos a idea de que a nosa soberanía implicaría unha mellor xestión de todo o colectivo" Que discursos pensas que darían hoxe os Pondal, Aguirre...? Que cuestións abordarían hoxe? que reivindicarían? Pondal leu naquela altura, cando era un mozo nos vinte anos, un poema onde, por sorprendente que pareza, falaba especificamente da soberanía e da igualdade fronte aos privilexios duns poucos. Hoxe está de total actualidade; apenas habería que incluír como mudanza algunha mención às mulleres, que ficaran ausentes naquela altura. Nos seus versos pode lerse: "brindo polo povo soberano", "non abandonedes o campo de pelexa; todos sodes na terra soberanos". E, de modo ben forte: "E ti, pobo, o que sofres resignado, / o que dá fillos á iníqua guerra,/ o que fai, pobre, de suor bañado/ en pardas fouces rebentar a terra;/ ti, que ignorante vives e humillado,/ o teu grande porvir en ti se encerra./ Pobo libre levántate, e valente,/ o sol contempla con dourada frente./ Non hai cancelas para ti; sobre ti brilla,/ grande, a liberdade; libre é a túa ciencia;/ o teu sagrado corazón e sen mancha/ libre o teu pensamento e a túa crenza." Apenas falta unha linguaxe máis inclusiva, inexistente naquela época, para que podamos emocionarnos con Pondal. "Pondal leu naquela altura un poema onde, por sorprendente que pareza, falaba especificamente da soberanía e da igualdade fronte aos privilexios duns poucos" E xa por último: en resumo...que consideras que debe ser Galiza pola Soberanía? Como xa foi dito na presentación pública do manifesto, a GpS é unha chamada a todas cantas persoas estean inconformes co actual sistema de corrupción e coa mala administración do noso, para construírmos xuntas unha sociedade xusta e igualitaria onde os recursos do país sexan postos ao servizo do benestar colectivo. Somos unha plataforma democrática no seu funcionamento, asamblear na súa estrutura, con vocación non electoral; unha plataforma de adhesión individual baseada no principio xeral de soberanía e independente doutras organizacións, mais alicerzada nos movementos populares e sociais do país, nomeadamente os que se articulan por volta do movemento sindical, os servizos públicos, a cultura, o feminismo, a lingua, a ecoloxía, o consumo responsábel e outros colectivos de natureza emancipadora. O que pretendemos é difundir a toma de consciencia da maioría do pobo galego no proceso de construción nacional. "Galiza pola Soberanía é unha chamada a todas cantas persoas estean inconformes co actual sistema" Un xantar co exército rodeando a carballeira O Banquete Democrático de Conxo decorreu o 2 de marzo de 1856 en Conxo, naquela altura concello e hoxe parroquia de Compostela. Estudantes e artesáns reuníronse nun encontro a iniciativa de Aurelio Aguirre que tivo unha ampla repercusión en Galiza. Aguirre e Pondal foron acusados de 'sedición' polos seus discursos no xantar e ameazados con ser deportadas ás Marianas, no Océano Pacífico. No xantar participaron Aguirre, Pondal, Manuel Murguía, Rodríguez Seoane e mesmo dise que Rosalía de Castro. O anuncio dun xantar de estudantes e artesáns de claras tendencias democráticas e compromiso coa Terra xerou arrepíos na Compostela máis conservadora. A carballeira de Conxo foi rodeada polo exército español mentres durou o xantar. Eduardo Pondal e Aurelio Aguirre pronunciaron cadanseu discurso, dabondo 'revolucionarios' para a época, segundo as reaccións da prensa máis conservadora. De feito, custoulles denuncias por sedición e seren ameazados con deportacións ás illas Marianas, no Océano Pacífico. Aguirre mesmo foi acusado de 'ateo', o que naquela época era moi grave. O Xantar de Conxo ficou na retina popular como un acto de afirmación e compromiso con Galiza e os valores de transformación social e 'revolucionarios' que se respiraban en Europa. Na tradición nacionalista sempre tivo un lugar de referencia á hora de interpretar a historia de Galiza en clave de seu. Un compromiso que segue agora GpS. NOTA: A entrevista con Teresa Moure foi realizada por escrito. A novelista redixiu as súas respostas en Acordo Ortográfico -a norma internacional do português- e Sermos Galiza adaptounas á actual grafía oficial do galego.


Summary: O fondo de rescate deixará de ser acreedor preferente e flexibilizaranse as condicións para a compra de débeda. As medidas intentan aliviar a presión dos mercados sobre a débeda e a noticia traspasou a euforia á Bolsa e reduce o nivel da prima de risco

Alivio para España. Logo de horas de reunións e de madrugada, os líderes dos estados da zona euro alcanzaron un acordo para diminuír a presión dos mercados sobre a débeda, tanto a española como a italiana. Finalmente, accedeuse a que o fondo de rescate poida recapitalizar directamente a banca española, aínda que isto ocorrerá cando o Banco Central Europeo (BCE) pase a ser o supervisor único das entidades financeiras. O fondo de rescate recapitalizará directamente a banca cando o BCE pase a ser o supervisor único das entidades Será daquela cando se prescinda da intermediación do Estado e, xa que logo, se elimine a influencia que o crédito de até 100.000 millóns ten sobre o déficit e a débeda pública española. O paso, importantísimo para a unión bancaria europea, acabará de darse a final de ano. Do mesmo xeito, os fondos cos que se canaliza a recapitalización da banca española (o Fondo Europeo de Estabilidade Financeira e logo o Mecanismo Europeo de Estabilidade) xa non terán carácter de acreedor preferente ao reclamar as débedas, unha cuestión que provocara a fuxida de investidores. Así, flexibilizaranse os requirimentos para que os dous fondos europeos de recscate poidan comprar débeda no mercado secundario dos países que cumpran cos axustes e as refromas fiscais. A decisión supón un alivio para España e Italia logo dunha reunión "tensa e dura" Irlanda, Italia e España respiran aliviadas e a satisfacción de Rajoy, que aínda non fixo declaracións, era evidente tras unha reunión que varias fontes cualificaron de "dura e tensa", entre ellas o primeiro ministro italiano Mario Monti. A noticia levou a euforia á Bolsa, o Ibex dispárase o 4% e a prima de risco baixa a niveis inferiores aos 500 puntos.


Summary: A man tendida do BNG a unha candidatura "de amplo espectro", o impulso de Alberto Garzón (IU) á "unidade popular" no país e a aposta das forzas que conformaron AGE e as mareas dan azos a unha confluencia cidadá pola que avogan tamén sectores críticos de Podemos en Galicia.

Podemos queda só. E nin tan sequera toda a formación en Galicia. As voces que chaman a unha candidatura galega unitaria de cara ás vindeiras eleccións xerais co obxectivo de conseguir un grupo propio no Congreso son cada vez máis e máis variadas. Aos diferentes manifestos que piden "unidade" e "liderado cidadán" únense tamén diferentes forzas políticas da esquerda e do nacionalismo, que achegan posturas tras as reticencias iniciais duns e doutros. Coinciden na necesidade de renunciar ás súas siglas ou en que a marca "non sexa o problema" de cara á conformación desa Marea Galega. E métenlle presión ao partido de Pablo Iglesias, que teima en vetar a IU no conxunto do Estado e en permitir "excepcións" en casos como o galego, onde só pasaría por engadir ao carón do nome de Podemos outra denominación. Non parece que vaia ser aceptado. Nin moito menos. Militantes críticos de Podemos en Galicia acordan "impulsar" unha candidatura unitaria para as autonómicas Este pasado sábado, militantes críticos con Podemos en Galicia acordaron xuntarse para "impulsar" unha candidatura unitaria. Refírense ás autonómicas, pero fían unhas bases coincidentes con aqueles que reclaman unha Marea Galega xa para as xerais: con "protagonismo" da cidadanía e cos partidos "ao servizo" desta. Convocados pola corrente Podemos Cambiar Galicia, decidíronse a lanzar a convocatoria porque "alguén ten que tomar a iniciativa". Esta corrente e outras críticas do partido apostan por insistir na confluencia que xa provocou o éxito en casos como Compostela Aberta ou a Marea Atlántica. E no mesmo insisten os impulsores e protagonistas destas mareas, desde movementos sociais ata candidatos independentes, pasando polas formacións que tiveron protagonismo nalgunha delas como Anova, EU, Compromiso por Galicia, Equo ou Espazo Ecosocialista. O BNG, remiso nun principio á confluencia con forzas de ámbito estatal, tendeu este sábado a man logo dun Consello Nacional que fixo unha proposta "dirixida á cidadanía e ás demais forzas políticas para traballar mancomunadamente na dirección de elaborar unha candidatura nacional galega de amplo espectro". Co centro de decisión en Galicia, pero xa non vetada a formacións non nacionalistas. Abondaría con que respectasen o dereito a decidir do país e con que todas aceptasen renunciar ás súas siglas. O BNG tende a man e aposta por unha "candidatura nacional galega de amplo espectro" de cara ás xerais Yolanda Díaz, coordinadora de EU, insistiu na idea e nunha entrevista na SER apelou ao BNG que, segundo dixo, "ten que entender que a marea é unha peza de transformación tecida cooperativamente pola cidadanía", "Igual que pido a EU que se ten que poñer a un lado, pídolle ao BNG que se poña a un lado para deixar o protagonista a outros actores sociais", engadiu, logo de amosarse practicamente segura de que esa candidatura unitaria en Galicia acabará por poñerse en marcha. E mentres Pablo Iglesias teima en condicionar todo a que Podemos lidere o proceso, cando menos na denominación, Alberto Garzón, candidato de IU á presidencia do Goberno, adiantouno pola dereita na súa aposta pola "unidade popular" en Galicia. Reuniuse con Ferrol en Común, coa Marea Atlántica, con Ourense en Común, Marea Pontevedra e con Compostela Aberta e o seu candidato e agora alcalde de Santiago, Martiño Noriega. O líder de Izquierda Unida insistiu en aclarar este domingo que a súa formación defende o dereito de autodeterminación e, respecto da proposta do BNG de diluír as siglas das formacións, insistiu en que "o importante é acordar un programa de mínimos". Alberto Garzón insiste en situar Galicia como exemplo da "unidade popular" e coincide en diluír as siglas dos diferentes partidos na confluencia "O que hai que demandar é unidade popular e respecto, tanto pola xente que vén con adscrición partidaria como pola que non a ten", engadiu Noriega durante o debate que compartiu con Garzón, que durante a fin de semana puxo as mareas e Galicia como exemplo desa "unidade popular" tras dicir que o país é o lugar de Europa "máis preparado" para a confluencia e logo de aclarar que a fórmula para acadala débea decidir "o pobo galego". Mentres, a plataforma Somos Nós, liderada polo ex voceiro nacional do BNG, Anxo Quintana, ofrécese como "espazo de encontro" co obxectivo de lograr un grupo no Congreso, algo que considera "fundamental" para que "Galicia exista políticamente no novo Parlamento do Estado cunha representación propia, forte e decisiva". O propio ex vicepresidente da Xunta deixou claro nunha entrevista en Praza que esa posible confluencia debe ser inclusiva. Somos Nós ofrécese como "espazo de encontro", Somos Maioría promove unha consulta sobre a confluencia e varios manifeston insisten na "unidade" "Non é só que se poidan sumar forzas de ámbito estatal, senón que a base fundamental dun proceso así non deben ser as forzas políticas, senón que se debe construír un movemento de base cidadá onde as persoas conten individualmente e onde se poidan sumar todas aquelas que teñan unha sentimento de pertenza a este país, que queiran que Galiza exista", dixo Quintana. Ao tempo, os manifestos sucédense e Somos Maioría, entidade que co seu manifesto impulsou varias candidaturas unitarias en vilas galegas nas municipais, promove tamén unha consulta sobre esta unidade popular. A Marea Galega semella máis perto.


Summary: Single dunha banda de soul rock con baños atlánticos onde destaca a incríbel voz de Carla Figueredo e uns músicos rodados que demostran coñecemento do terreo.

Se o nome de Hellbuckers pode soar novo, os seus membros non o son para nada no mundo da música. Esta banda de soul rock con baños atlánticos, naceu da unión dos cedeirenses "Los Eternos" coa artista multidisciplinar Carla Figueredo. O resultado é unha potente combinación de soul rock atlántico. Los Eternos, cuxo sinal de identidade musical é o country rock, co que se deran a coñecer no seu primeiro álbum "Back in The Road" (Warner Music // Miña Terra Galega, 2010), asociarónse en 2013 coa lenda do rock australiano Chris Masuak (Radio Birdman, The Hitmen, Screaming Tribesmen, New Christ ) co que editaron "Another lost weekend" (H Records, 2013) explorando unha faceta mais pop rock. Chega agora "Won't be long" (H Records, 2014) un single de 7" a color que inclúe "Won't be long" na súa cara A. Unha versión do mítico tema de Aretha Franklin , ou mellor dito, unha adaptación que levan ao seu terreo e fusionado coa incríbel voz de Carla funciona á perfección, tomando personalidade propia. A cara B do vinilo é "Roll with the punches", outra adaptación, esta vez do tema da dama do blues de Louisiana, Carol Fran. As diferenzas cao orixinal saltan ao primeiro intre. Non hai ventos, as guitarras están máis saturadas, o tempo é máis rápido e a voz inconfundíbel voz de Carla remata á criatura. Non é un single de versións, como puidera parecer a simple vista, se non unha "recreación" das cancións que, sendo recoñecíbeis, teñen esa personalidade propia de soul rock atlántico que lle dan The Hellbuckers The Hellbuckers: Won't be long (H Records, 2014. Single Vinilo 7' a 45 rpm) Cara A Won't be long Cara B Roll with the punches VINDEIROS CONCERTOS 23 xaneiro – FORUM CELTICUM (O Burgo) 30 xaneiro – SALA KARMA (Pontevedra) + The Soul Jacket 31 xaneiro – SALASON (Cangas) + The Soul Jacket 6 febreiro – SALA DUBLIN (Carballo) + The Soul Jacket 7 febreiro – CASA TOMADA (A Coruña) + The Soul Jacket THE HELLBUCKERS "Won't Be Long" Video Oficial http://youtu.be/jzOB8bL415o The Hellbuckers na rede: Facebook: www.facebook.com/thehellbuckers.


Summary: O ex presidente de Caixanova entende que os executivos merecían os cartos recibidos.

Gayoso defende as indemnizacións millonarias aos directivos das caixas porque as merecían ao ser, segundo el, "culpables do éxito" de Caixanova. Así o aseguraron fontes xurídicas a varios medios logo de que o ex presidente da entidade viguesa e copresidente de Novacaixagalicia declarase na Audiencia Nacional. Gayoso terá que presentarse cada quince días nun xulgado Foi o último dos cinco ex directivos imputados en declarar e fíxoo para defender a legalidade das retribucións que lles asignaron a aos antigos executivos. Gayoso, que como outros terá que presentarse no xulgado cada quince días, defende a versión dos outros altos cargos das caixas que xa pasaron pola Audiencia Nacional, ao asegurar que o consello de administración de Novacaixagalicia e o Banco de España coñecían os contratos de alta dirección e estaban informados das prexubilacións. Gayoso chegou a aclarar que as condicións dos contratos millonarios eran iguals que as dos contratos iniciais dos ex directivos, de 1999. Segundo a querela da Fiscalía Anticorrupción admitida a trámite pola Audiencia, Fernández Gayoso "aprobou os importes correspondentes ás prexubilacións", sen comunicalo ao Banco de España. "Estas liquidacións realizáronse baixo o paraugas formal dos contratos de alta dirección, prescindindo da necesaria e mínima valoración sobre a dificilísima situación patrimonial da entidade bancaria", di a querela de Anticorrupción que obrigou a Fernández Gayoso a presentar a súa dimisión como copresidente de Novacaixagalicia o pasado mes de xuño. O titular do Xulgado Central de Instrución número 2 admitiu o pasado xuño a querela de Anticorrupción contra cinco ex directivos de Novacaixagalicia por entender que acutaron "con abuso das funcións do seu cargo e con pleno coñecemento da dificilísima situación económica pola que atravesaba a entidade".


Summary: Xerais reedita, cadrando co seu décimo quince aniversario, o álbum ilustrado Paseniño, paseniño de Antonio García Teijeiro, desta volta ilustrado por Marcos Viso. Conversamos co autor e co ilustrador

Xerais acaba de reeditar, coincidindo co seu décimo quinto aniversario, o álbum ilustrado Paseniño, paseniño do Premio Nacional de Literatura Infantil e Xuvenil, Antonio García Teijeiro, ilustrado por Marcos Viso. Esta reedición inclúe ademais un CD musical con poemas recitados polo autor producido por Javier Ruíz, no que participan, ademais do propio Ruíz, Isaac Vega, Roma Loera e Severo Munilla. A importancia deste volume radica en que, ademais da súa delicadeza e calidade, foi un dos primeiros álbums ilustrados publicados na nosa terra. A primeira edición viu a luz da man de Everest Galicia no 2003 e formaba parte da Colección Rañaceos, ilustrado polo pai da ilustración galega Xosé Cobas. Aínda que a data de publicación sexa relativamente próxima a nós, a esa altura a produción de LIX comezaba a facerse un oco e, no caso do álbum ilustrado, tanto en Galiza coma no Estado, era moi escasa. Xunto con Bolboretas, de Xabier P. Docampo, editado no 2004, forma parte da vangarda e deses tesouros da nosa LIX. Para aquelas que conserven a primeira edición de Paseniño, paseniño, diremos que merece a pena facer a comparación, xa que máis ca un libro reeditado, este ofrece unha lectura nova dese texto dedicado a Rosalía de Castro. Que supón a reedición deste libro? Antonio García Teijeiro: Foi unha aposta persoal, actualizada por Marcos Viso, e que posúe unha visión actualizada e suxestiva, acompañada por música feita ad hoc e pola voz do poeta. Aínda que o primeiro volume resistiu perfectamente o paso do tempo e aguantou moi ben tamén o traballo exquisito de Xosé Cobas, a proposta de Xerais, ofrece un formato actualizado, moi coidado e editado e, así mesmo, unha lectura distinta. Marcos Viso: Por suposto, eu coñecía xa o volume, xa que forma parte deses álbums especiais vangardistas da nosa LIX, editado ao coidado de Irene Penas Murias de Everest Galicia e ilustrado por un referente como é Xosé Cobas. O feito de que Antonio García Teijeiro confiase en min supuxo unha sorpresa e unha responsabilidade, pola aposta do poeta e pola lectura que fixo del Cobas. A miña proposta desde o principio foi a de ofrecer unha visión distinta, desvinculándome e evitando as comparacións. A proposta de Cobas segue a ser sublime. O libro é unha homenaxe a Rosalía de Castro. Como é esa nova visión, que ofrece o álbum? "Todos os poemas parten dun diálogo con Rosalía, do rastro das pegadas que deitou sobre as palabras, sobre a natureza e sobre o amor" Antonio García Teijeiro: Paseniño, paseniño é un volume ao que eu lle teño un agarimo especial. Trátase dun camiño cara a Rosalía. Todos os poemas parten dun diálogo con ela, coa súa lírica. O rastro das pegadas que Rosalía de Castro deitou sobre as palabras, sobre a natureza e sobre o amor. Marcos Viso crea un todo dentro de cada ilustración que me parece fantástico, déixase guiar por elementos do texto e fainos moi seus e, a partir de aí, desde as súas ilustracións, poderíase facer incluso outro texto. Non tiven dúbidas en absoluto en que tiña que ilustralo Marcos e tampouco en confiar en Xerais para facelo, xa que esta editorial apostou por un formato de calidade. Un valor engadido desta nova proposta é tamén a música, que flúe canda a voz do poeta e transmite sensacións, acompaña o camiño, é atemporal e sensitiva, e dálle profundidade ao texto e á ilustración. Marcos Viso: Desde o principio tanto Antonio García Teijeiro como a editora Helena Pérez, de Xerais, e eu tiñamos moi claro que a proposta tiña que ser elegante. A presenza da cor, de pouca cor, desa cor salmón nas letras iniciais, das texturas, eses pequenos detalles que poñen os ollos sobre a ilustración son o fío condutor. O traballo de Cobas era moi emocional, de percepción sen elementos figurativos, atmosférico. O meu traballo parte dunha concepción máis concreta da realidade, a partir do texto, das pegadas de Rosalía. Nas miñas ilustracións hai un xogo, un diálogo, un gato que miaña con dúas caras por poñer un exemplo, unha contradición que camiña cara á abstracción, cara ao que sente o lector, aberta á interpretación. No álbum, a presenza das iniciais da propia Rosalía complementan unha proposta cohesionada e que invita á lectura. As letras son un elemento que aglutina.


Summary: En apenas 48 horas o Deportivo pasou de ter como adestrador a Fernando Vázquez a ter a Víctor Fernández, quen será presentado ás 19 horas. O aragonés estaba sen equipo desde que saíu do KKA Gante (Bélxica) en 2013.

Víctor Fernández será o novo adestrador do Deportivo da Coruña, engrosando así a lista de treinadores do equipo coruñés que antes pasaron polo Celta de Vigo, como o cesado Fernándo Vázquez ou Jabo Irureta. Fernández será presentado publicamente ás 19 horas desta quinta feira. En menos de 48 horas, o Dépor cesou a Vázquez e atopou substituto, un adestrador con experiencia en Primeira, onde dirixiu o Zaragoza, Celta, Betis e Tenerife. Adestrou tamén o Oporto (Portugal) e o KKA Gante (Bélxica).


Summary: O sindicato denuncia que a empresa pagou o leite de maio e xuño cun prezo base de 21 céntimos para o 80% da produción, e de 18 céntimos para o 20% restante

O Sindicato Labrego Galego da comarca de Ordes vén de convocar unha asemblea das granxas afectadas polos incumprimentos de Logística Alimentaria nos contratos, "incumprimentos que aínda están a facer máis miserables as condicións de compravenda de leite que tiña pactadas este primeiro comprador coas explotacións que lle venden", denuncia o sindicato. A xuntanza terá lugar este venres no local do SLG en Ordes. O SLG explica que Logística Alimentaria lles fixo asinar contratos ás granxas que lle fornecen de leite "baixo unhas condicións leoninas": 26 céntimos por litro para o 80% da produción, e o 20% restante a un prezo variable segundo a cotización do leite en po. Porén, denuncia, a empresa nin sequera respectou "estes prezos ruinosos que non dan nin para cubrir os custes de produción", e pagou o leite de maio e xuño cun prezo base de 21 céntimos para o 80% da produción, e de 18 céntimos para o 20% restante, incumprindo "flagrantemente" o contrato Na asemblea deste venres, o SLG acordará cos gandeiros e coas gandeiras afectadas as medidas legais a emprender, entre as que se baralla denunciar a Logística Alimentaria diante da Interprofesional Láctea (Inlac), que é o mediador acordado nos contratos; ou mesmo diante da Axencia de Información e Control Alimentarios (AICA). Contrato de Logística Alimentaria (.pdf)


Summary: O fogo forestal de Carballeda de Valdeorras avanza tamén sen control e xa queimou 270 hectáreas.

*Información actualizada ás 14.30 horas O Goberno galego desactivou a situación 2 de alerta por proximidade a núcleos de poboación no incendio das Pontes, que se decretara a última hora desta terza feira polo avance das chamas cara ao núcleo de Cuíña. Segundo o último parte remitido pola Consellaría de Medio Rural, con datos até as 13.30 horas desta cuarta feira, o foco que se iniciou ás 20.23 horas da terza na parroquia das Pontes foi estabilizado contra as 12.05 horas de hoxe. #IFAspontesAspontes pic.twitter.com/JBLlgE9zLP— Incendios galicia (@Incendiosgalic1) August 9, 2022 Até o momento arrasou unhas 105 hectáreas e para a súa estabilización empregáronse catro técnicos, oito axentes, 20 brigadas, once motobombas, tres pas, unha unidade técnica de apoio e un helicóptero. O concello rexistraba outro foco ás 22.59 horas que, con todo, quedaba estabilizado ás 7.16 horas desta cuarta feira. Orixinado na parroquia de Vilavella, queimou 60 hectáreas. Medio Rural dá por controlado o incendio de Monfero que afectou as Fragas do Eume Pola súa parte, o incendio de Boiro non rexistra cambios —permanece estabilizado desde a segunda feira—. O fogo iniciábase na pasada quinta na parroquia de Cures, afectando tamén os municipios da Pobra do Caramiñal e Ribeira. Este é o de maior superficie calcinada no mes de agosto no conxunto do país, con 2.200 hectáreas ardidas. A Xunta informou de que se orixinou na cheminea dunha vivenda boirense. Aliás, continúa baixo control o fogo forestal de Ponte Caldelas, iniciado na parroquia de Xustáns e que calcinou 380 hectáreas. Pola contra, o de Carballeda de Valdeorras, que se iniciou na parroquia de Casaio, fica activo e xa afecta 440 hectáreas. Traballan na zona un técnico, cinco axentes, 18 brigadas, seis motobombas, dúas pas, sete avións e sete helicópteros. Aliás, esta terza feira rexistrábanse outros dous focos, en Laza e Chandrexa de Queixa. O primeiro, na parroquia de Camba, iniciábase ás 22.01 horas e afecta xa 740 hectáreas. Empréganse para a súa extinción catro axentes, sete brigadas, catro motobombas e unha pa. Estamos ante un nuevo Gran Incendio Forestal en Camba, Laza #IFCambaLaza #Brif Laza aplicando fuego técnico (contrafuego) para intentar contener el avance rapidísimo y extremo que tiene el fuego. Muchísimo viento como se puede apreciar. Un día más toca respirar humo... pic.twitter.com/EEGrX9j0ya— Diario de un Bombero (@BrifLaza) August 10, 2022 O segundo, na parroquia de Queixa, iniciábase ás 19.08 horas cunha afectación, polo de agora, perto de 200 hectáreas. O alcalde, Francisco Rodríguez, advertiu que "está a medrar bastante" por mor dos fortes refachos de vento. E, o foco de Verín continúa baixo control. A Xunta apunta no parte a que se iniciou en máis dunha de decena de focos diferentes e informa de que arrasou unhas 600 hectáreas. Alí destináronse nove técnicos, 57 axentes, 111 brigadas, 57 motobombas, catro pas, un tractor, unha unidade técnica de apoio, 12 avións e 12 helicópteros. O fogo de Verín puido ser provocado por artefactos lanzados desde un dron Finalmente, Medio Rural advertiu hai escasos minutos dun novo incendio, en Cusanca (O Irixo) que xa calcinou unha superficie dunhas 40 hectáreas e que afecta tamén o municipio de Dozón.


En Marea é responsable de meter a lingua galega na "loita partidista", o PSdeG non pode preguntar á Xunta polo paro porque durante os seus gobernos este subiu e o BNG non pode criticar a corrupción no PP porque o seu ex-conselleiro de Industria durante o bipartito, Fernando Blanco, está imputado. Este é o resultado da sesión de control ao Goberno da Xunta celebrada este mércores no Parlamento de Galicia, que o presidente Feijóo converteu unha vez máis en sesión de control á oposición. A sesión de control ao Goberno da Xunta volve converterse nun debate de fiscalización da oposición por parte do presidente Comezou a sesión coa portavoz do BNG, Ana Pontón, botando en cara a Feijóo que a corrupción do PP contribúe ao incremento do paro a través da mala xestión dos recursos públicos ou os "favores" a empresas afíns como Ferrovial. A nacionalista salientou a "inestabilidade que está xerando en todo o Estado un partido [o PP] que está trufado pola corrupción" e no que Feijóo é "membro da dirección estatal". A resposta de Feijóo, xunto coa habitual apelación aos mellores datos económicos de Galicia con respecto ao resto de España, foi que a corrupción afecta a todos os partidos, incluído o BNG, e preguntoulle a Pontón "onde está" o ex-conselleiro nacionalista do bipartito Fernando Blanco, imputado nunha das causas derivadas da operación Campeón. "Non se toma en serio a corrupción", chegou a dicirlle o presidente á portavoz nacionalista. O presidente e Leiceaga enleáronse botándose en cara os datos da EPA ou do paro rexistrado segundo fosen mellores ou peores para os seus argumentarios A seguinte pregunta ao Goberno foi a que o portavoz do PSdeG, Xoaquín Fernández Leiceaga, formulou sobre os malos datos de emprego en Gailcia ofrecidos pola última enquisa de poboación activa (EPA). A resposta de Feijóo incluíu o seu reproche ao PSOE polo incremento do desemprego durante os seus gobernos e a súa pregunta sobre "cales son as receitas" e "as propostas" do PSOE. O presidente e Leiceaga enleáronse botándose en cara os datos da EPA ou do paro rexistrado segundo fosen mellores ou peores para os seus argumentarios. Feijóo chegou a tirar da caída da poboación para xustificar o descenso do número de empregados -136.000 menos que en 2009, segundo salientou Leiceaga-, e o socialista botoulle en cara que ese retroceso demográfico tamén "funciona a favor da redución das taxas de desemprego". O presidente tamén insistiu en que mantén a súa promesa de crear "80.000, 100.000 novos empregos" ao longo da lexislatura. Villares, Leiceaga e Pontón, durante a sesión de control / PARLAMENTO DE GALICIA Feijóo bota en cara a Villares que pregunte polo galego a poucos días do Día das Letras e a continuación anuncia un plan para promover a lingua entre a mocidade A última pregunta da sesión correspondeu ao portavoz de En Marea, Luís Villares, que inquiriu á Xunta polo efecto das súas políticas no retroceso do uso do galego. Feijóo comezou a súa resposta botándolle en cara que preguntase pola cuestión xusto uns días antes da celebración do Día das Letras Galegas -que situou inicialmente no "15 de maio", para despois rectificar- e reprochoulle tamén que a deputada de En Marea en Madrid Yolanda Díaz fale agora "en español" e que o programa de televisión La Tuerka, realizado en Madrid con Pablo Iglesias como un dos seus presentadores, non empregue o galego. O presidente suxeriu a Villares que lea a Carlos Casares, homenaxeado este ano no Día das Letras Galegas, e ao que presentou como "construtor de pontes". Feijóo tamén reclamou a Villares "excluír a lingua da loita partidista", obviando as campañas de ataque ao galego que o PP apoiou durante a campaña electoral de 2009 que o levou de volta á Xunta. Feijóo admitiu que os principais problemas do galego rexístranse "no eido económico e na mocidade", e nese ámbito anunciou, a poucos días do Día das Letras, a presentación dun plan de impulso da lingua entre os máis novos.